GLAVNI GRAD PODGORICA

SLUŽBA ZA PODRŠKU POLJOPRIVREDI I RURALNOM RAZVOJU

****

**Služba za podršku poljoprivredi i ruralnom razvoju Glavnog grada realizovala je mjeru podrške „Direktna podrška stočarstvu“**

Kroz mjeru „Direktna podrška stočarstvu“ odobrene su 63 aplikacije od čega u regionu Lješkopolja 21, u regionu Pipera 19, Lješanske nahije 6, Kuča 5, Bratonožića i Lijeve rijeke po 2 kao i 8 iz urbanog dijela Podgorice.

Služba za podršku poljoprivredi i ruralnom razvoju Glavnog grada uspješno je realizovala i sprovela podsticajnu mjeru „Direktna podrška stočarstvu” počev od 15. aprila, zaključno sa 18.08.2025. godine.

“Pravo na ovu podršku ostvarila su registrovana poljoprivredna gazdinstva sa teritorije Glavnog grada Podgorice. Zahtjev za ovu mjeru podrške podnijelo je ukupno 65 aplikanata, uglavnom iz ruralnih područja, nakon čega je izvršena administrativna kontrola svih pristiglih aplikacija za ovu mjeru i po tom osnovu biće isplaćeno 45.000,00 eura. Za većinu aplikanata proces administrativne kontrole je završen, dok je za nekoliko zahtjeva u toku terenska kontrola provjere brojnog stanja. Komisija za administrativnu i terensku provjeru zahtjeva odbila je dva zahtjeva koja nisu ispunjavala uslove javnog poziva.

V.d. rukovoditeljke Službe za podršku poljoprivredi i ruralnom razvoju Glavnog grada, Zorica Pavićević, istakla je da su aplikacije za mjeru „Direktna podrška stočarstvu” pristigle iz različitih djelova Podgorice, što ukazuje da je ova mjera podrške uspješno realizovana u svim ruralnim područjima Glavnog grada.

Služba za podršku poljoprivredi i ruralnom razvoju Glavnog grada imala je znatno povećan obim posla imajući u vidu da je interesovanje za ovu ali i ostale mjere podrške ove godine bilo izuzetno veliko, a osim službenika Službe koji su bili veoma posvećeni i angažovani važan doprinos dali su i predstavnici mjesnih zajednica sa područja Lijeve rijeke, Bratonožića, Pipera, Lješkopolja, Lješanske nahije i Kuča.

U okviru ove mjere, najveće interesovanje je vladalo za podmjeru 2.1 koja je obuhvatala manje poljoprivredne proizvođače koji se bave svinjarstvom, kozarstvom i ovčarstvom, pa se podrška kroz subvencije davala najviše za prasiće, jariće i jagnjad starosti do 60 dana, ali i za držanje suprasnih krmača, ovaca, koza, kao i veprova, ovnova i jarčeva.

“Mjera je ostvarila planirani cilj, a to je težnja ka povećanju broja grla i očuvanju stočnog fonda na teritoriji Glavnog grada Podgorice. Služba za podršku poljoprivredi i ruralnom razvoju Glavnog grada će nastojati i planirati da mjere za podršku stočarstvu u 2026. godini budu još izdašnije”, zaključuje se u saopštenju.